Nog 6 toets positief vir Covid-19 in SAArgieffoto ter illustrasie Nog ses pasiënte in Suid-Afrika het positief getoets vir Covid-19. Dit bring die getal bevestigde gevalle van die nuwe koronavirus in die land op 13 te staan. Dr. Zweli Mkhize, minister van gesondheid, sê in ’n verklaring vier van die nuwe gevalle is in Gauteng aangemeld. Dit sluit in ’n 33-jarige vrou wat op 1 Maart vanuit Italië na Suid-Afrika teruggekeer het. ’n Paartjie het intussen ook positief getoets vir die gevreesde virus nadat hulle Maandag vanuit Duitsland teruggekeer het. Die man is 34 jaar en die vrou 33 jaar oud. ’n 57-jarige man het Maandag die land binngekom nadat hy na Italië en Oostenryk gereis het. Dié man het intussen positief getoets vir Covid-19. Nóg ’n nuwe geval is in KwaZulu-Natal aangemeld waar die eerste bevestigde Covid-19-geval verlede week aangemeld is. Dié man het na Portugal gereis en Saterdag teruggekeer na Suid-Afrika. Die eerste bevestigde geval is ook nou in die Wes-Kaap aangemeld. ’n 36-jarige man het Maandag die land binnegekom nadat hy verskeie lande waaronder Duitsland, Oostenryk, Switserland en Turkye besoek het. Volgens Mkhize word die pasiënte wat in dié stadium simptome toon reeds vir dié simptome behandel. Sommige van dié pasiënte is in ’n hospitaal opgeneem terwyl diegene wat nié simptome toon nie, tuis onder kwarantyn gehou word. Die departement is nou besig om diegene wat kontak met dié pasiënte gehad het, op te spoor. Die departement het tot dusver 3 642 toetse vir Covid-19 afgehandel.